Source: https://igm.org.mt/tag/courts/
Timestamp: 2019-07-15 18:52:55+00:00
Document Index: 2107521

Matched Legal Cases: ['Qorti ', 'Qorti ', 'Qorti ', 'Qorti ', 'qorti\n', 'Qorti ']

courts | Istitut tal-Ġurnalisti Maltin
STQARRIJA GĦALL-ISTAMPA MILL-IĠM DWAR IL-PROTEZZJONI TAS-SORS
Vindikat id-dritt tal-Protezzjoni tas-Sors
L-Istitut tal-Ġurnalisti Malti, IĠM, jilqa’ b’sodisfazzjon id-deċiżjoni tal-Qorti tal-Maġistrati li s-sors ta’ informazzjoni li titwassal lill-ġurnalist għandha tkun protetta u ħadd ma jista’ jġiegħel ġurnalist jiżvela s-sors tal-informazzjoni tiegħu.
Fis-sentenza tagħha l-Qorti kkwotat ukoll sentenza tal-Qorti Ewropea tad-Drittijiet tal-Bniedem fejn jingħad li l-protezzjoni tas-sors ta’ informazzjoni hu wieħed mill-kundizzjonijiet bażiċi tal-libertà tal-istampa u jekk ma jkunx hemm din il-protezzjoni, is-sorsi jistgħu jibqgħu lura milli jgħinu lill-istampa biex tinforma lill-pubbliku fuq materji ta’ interess pubbliku. Jekk jiġri hekk, ir-rwol vitali tal-media li tkun il-kelb tal-għassa f’isem il-pubbliku, ikun imminat u l-ħila tal-istampa li tipprovdi informazzjoni preċiża u ta’ min joqgħod fuqha, jintlaqat ħażin.
Mingħajr ma jidħol fil-merti tal-każ li fih ingħatat din id-deċiżjoni, l-Istitut tal-Ġurnalisti Maltin, IĠM, iħoss li din id-deċiżjoni għandha tkompli ssaħħaħ u tiddefendi lill-ġurnalisti fil-qadi ta’ dmirijiethom.
IĠM
By IĠM  Posted in News and Press Releases	 Tagged courts
L-IĠM JAPPOĠĠJA L-APPELL TA’ MEMBRU TAL-ĠUDIKATURA BIEX JITNEĦĦA L-LIBELL KRIMINALI
L-Istitut tal-Ġurnalisti Maltin, IĠM, jixtieq jingħaqad mar-rakkomandazzjonijiet tal-Maġistrat Francesco Depasquale li f’sentenza li ta nhar il-Ħamis, 22 ta’ Ottubru 2015 fil-Qorti f’kawża ta’ libell, appella lill-Parlament Malti biex jabolixxi l-libell kriminali.
L-Istitut ifakkar li hu ilu jmexxi din il-ġlieda u aktar kmieni din is-sena kellu laqgħa mal-Ministru tal-Ġustizzja Owen Bonnici, li għaliha kien hemm preżenti wkoll l-Avukat Ġenerali. Matul din il-laqgħa, il-Ministru kien ingħaqad mal-Istitut billi saħaq li din kienet ta’ priorità u wiegħed lill-IĠM li din kellha tiġi riżolta sa tmiem din is-sena. F’laqgħa separata, din id-darba mal-Prim Ministru, l-IĠM kien sodisfatt jinnota li anki Dr Joseph Muscat wera l-istess impenn.
L-Istitut tal-Ġuranlisti Maltin jawgura li issa li din it-talba saret ukoll minn membru tal-ġudikatura li kkwota diversi riżoluzzjonijiet tal-Kunsill tal-Ewropa u n-Nazzjonijiet Uniti, il-leġislaturi Maltin ifittxu jilqgħu dan l-appell.
By IĠM  Posted in News and Press Releases	 Tagged courts, qorti
L-Istitut tal-Ġurnalisti Maltin (IĠM) jappella għar-rispett lejn il-ġurnalist
It-Tlieta 3 ta’ Marzu 2015
L-Istitut tal-Ġurnalisti Maltin (IĠM) jagħmel referenza għal dak li ġara f’seduta tal-Qorti lbieraħ fejn Avukat ġie rrappurtat li qal li l-ġurnalist li kien qed jagħti x-xiehda ‘għandu paranoia’ u ‘għandu jara psikjatra’.
Mingħajr ma nidħlu fil-merti tal-każ partikolari, jidhrilna li dan kien diskors lil hinn mill-kompetenza tal-Avukat u li jonqos mir-rispett lill-ġurnalist.
L-IĠM jappella biex anki fejn hemm argumentazzjoni u nuqqas ta’ qbil, ir-rispett jibqa’ jiddistingwi ruħu bħala valur ewlieni rifless fil-kliem u fl-għemil ta’ kulħadd.